ראובן מינקובסקי

ראובן מינקובסקי (23 במרץ 1914 – 14 במרץ 2005) היה קצין משטרה ישראלי בדרגת תת-ניצב. כיהן כמפקדה הראשון של היחידה הארצית לחקירת פשיעה חמורה.

ביוגרפיה

נולד לאריה לייב ושושנה. מינקובסקי התגייס ב-1936 למשטרת המנדט בעקבות פרוץ מאורעות תרצ"ו-תרצ"ט. שירת כחוקר במשטרת פתח תקווה. עם קום המדינה וייסוד משטרת ישראל מונה למפקד תחנת משטרת חולון. בהמשך שירת כמפקד משטרת נתניה, וראש הלשכה הפלילית בנפת חדרה. בפסק הדין שזיכה את זאב שטיינברג, כתבה השופטת על עדותו של מינקובסקי, ש"ניכר היה שהוא שש להשמיע כל עדות מפלילה נגד הנאשם ולהתעלם מכל עדות העלולה להיות לזכותו ... בעדותו של המפקח מינקובסקי קשה לקבוע מה בדבריו אמת ומה אינו אמת, וישנה גם לא אמת.". בשנת 1962 עבר לתפקיד ראש הלשכה הפלילית בנפת נגב, ובראשית 1964 הועלה לדרגת רב פקד. בשנת 1965 עבר להיות חוקר במדור חקירות כלכליות במטה הארצי. בשנת 1973 מונה לראש מחלקת חקירות במטה הארצי ובשנת 1974 עבר להיות ראש ענף חקירות במחוז הדרומי.

בין החקירות אותן הוביל במהלך השנים היו רצח רעיה גולן (1964), חקירת פרשת ילדי תימן (מונה לראש צוות חקירה מיוחד ב-1967), רצח מנהלת בית הספר בלה קירשנבאום על ידי תלמידיה (1968) ופרשת הארכיבישוף המחבל הילריון קפוצ'י (1974).

במאי 1976 מונה לראש מחלקת חקירות במטה הארצי וב-1977, בעקבות מסקנות הוועדה לבירור נושא הפשיעה בישראל ("ועדת שימרון") מונה להקים את היח"פ, היחידה הארצית לחקירת פשיעה חמורה. כיהן בתפקיד זה עד פרישתו מהמשטרה ביולי 1980.

לאחר פרישתו כיהן כסגן מבקר אגף המשטרה במשרד הפנים. בשנת 1984 פרסם דו"ח שהמליץ לצמצם את היחידה הארצית לחקירות הונאה בגלל חוסר יעילות.

היה נשוי לשרה לבית סווטיצקי, ממנה התאלמן בשנת 2001.

קישורים חיצוניים

הערות שוליים

ראשי היחידה הארצית לחקירת פשיעה חמורה ובינלאומית
עובדי משרד הפנים
אנשי משטרת המנדט
תתי-ניצבים במשטרת ישראל
ישראלים שנולדו ב-1914
ישראלים שנפטרו ב-2005